DA span die kar voor die perde in, sê ANCJacob Zuma. Foto: Flickr/GovernmentZA Die ANC se parlementêre koukus het Woensdag gesê die Demokratiese Alliansie se voornemens, om Donderdag ŉ mosie van wantroue teen pres. Jacob Zuma in te dien, is ŉ misbruik van die parlementêre stelsel en die kiesers. “Sedert die aanvang van die huidige termyn van die parlement, wat nou net meer as twee jaar aan die gang is, is sewe mosies van wantroue al deur die opposisie ingedien,” het die ANC in ŉ verklaring gesê. “Dit is die moeite werd om te noem dat mens nie beduidende redes of enige bewyse nodig het van enigiets wat die president verkeerd gedoen het, om ŉ mosie van wantroue in te dien kragtens artikel 102 van die Grondwet nie. “Dit het dus die sluise oopgemaak van misbruik van die parlement se tyd en dit ondermyn die wil van die kiesers.” Die DA beplan om Donderdag ŉ mosie van wantroue in te dien ná die voormalige openbare beskermer se omstrede staatskapingsverslag bekend gemaak is. Zuma en Eskom-hoof Brian Molefe word onder andere in die verslag genoem. Madonsela het aanbeveel dat ŉ Kommissie van Ondersoek binne 30 dae ná die bekendmaking van haar verslag aangestel moet word oor die invloed van die welgestelde Gupta-familie wat te veel mag oor Zuma, die kabinet en staatsinstansies uitgeoefen het. Die ANC het gesê die verslag het nie bevind dat Zuma enigsins skuldig is nie. “Met hierdie mosie span die DA doelbewus die kar voor die perde in, oënskylik op grond van die openbare beskermer se verslag. Die verslag het nie enige definitiewe skuldigbevinding of bevele gemaak teen enige individu nie, wat nog te sê pres. Jacob Zuma. ŉ Wye reeks van noodsaaklike, maar onbesliste sake, is aan die lig gebring en die kommissie sal dit deeglik hanteer.”